**Lectio Divina**

**It-Tielet Ħadd tal-Għid (C)**

**Ġw 21,1-19**

**Ġesu reġa’ deher lid-dixxipli.** Ninsabu fl-aħħar kapitlu tar-raba’ vanġelu u fl-aħħar dehra ta’ Ġesù lid-dixxipli. Il-verb *phaneroo* f’San Ġwann jintuża 9 darbiet, 3 minnhom jirreferu għad-dehriet ta’ Kristu Rxoxt: ifisser ‘turi b’mod aktar ċar’. Ġesù huwa ħaj, preżenti u għalhekk jeħtieġ li issa d-dixxipli jaraw il-preżenza tiegħu aktar biċ-ċar. Joħorġu mid-dalma tal-lejl għad-dawl taż-żerniq ta’ filgħodu, għaliex minn issa ’l quddiem Kristu tarah dejjem preżenti fost id-dixxipli tiegħu.

**Ħdejn il-baħar ta’ Tiberija.** Id-dixxiplu għadu fuq il-baħar waqt li Ġesù qiegħed fuq ix-xatt. Id-dixxiplu għadu ma wasalx fl-art, għadu jrid jitqabad, għad baqagħlu triq x’jimxi biex jasal għand il-Missier. Il-baħar ifakkar fil-mixja tal-poplu Lhudi għall-ħelsien (Eż 13:5), fit-tempesta li Ġesù sikket (Mk 4:35-41); il-baħar ifisser il-biża’ li jġarrab il-bniedem quddiem il-periklu u jaħseb li ser jintilef. U hawn f’din is-sitwazzjoni Ġesù juri ruħu. Din il-laqgħa ma’ Kristu ma ssirx fiċ-Ċenaklu fejn id-dixxipli kielu l-ħobż (l-Ewkaristija), irċivew l-Ispirtu s-Santu u l-missjoni li jwasslu l-maħfra; imma sseħħ fil-miftuħ, anzi f’art pagana, għaliex issa din hija l-missjoni tagħhom li jkunu sajjieda tal-bnedmin kollha u jridu jwasslu l-preżenza ta’ Kristu lil kulħadd, għaliex Kristu huwa s-Salvatur tad-dinja.

**Xmun Pietru, Tumas… Natanjel, ulied Żebedew u tnejn oħra… kienu flimkien.** Id-dixxipli ma humiex mifrudin minħabba l-biża’, din id-darba huma flimkien ma’ Pietru. L-***għaqda*** hi l-frott, ir-rigal ta’ Kristu. Kulħadd jista’ jagħmel esperjenza ta’ Kristu Rxoxt. Mhux aktar in-numru 12 li jfissru t-tribù ta’ Iżrael, iżda għandna n-numru 7 li jfisser totalità, kulħadd, in-nazzjonijiet kollha jistgħu jagħrfu lil Kristu.

**Xmun Pietru qalilhom: “Sejjer nistad”.** Jissemma bl-isem tal-familja, *Xmun*, u bl-isem li tah Ġesù, *Pietru = l-isem tal-grazzja.* Il-bniedem li fih jidhru d-dgħufija, il-biżgħat, il-preżunzjoni, imma jidher fih il-bżonn u t-tfittxija ta’ Kristu. Pietru jissemma l***-ewwel wieħed*** u huwa dak li jieħu l-inizjattiva li jmur jistad (v. 3), dak li jaqbeż il-baħar (v. 7), jiġbed ix-xibka bil-ħut mingħajr ma tinqasam (v. 11), u lilu Ġesù jistaqsi…

Pietru ma jordnax li jmorru miegħu. Din hija l-awtorità mhux li tordna, li tikkmanda; awtorità tfisser mudell li tħares lejh biex timitah u dan nafu li jista’ jservi kemm fit-tajjeb u kemm fil-ħażin. Il-qawl Malti: “Il-kliem iħajjar imma l-eżempju li jkaxkar”.

**“Ħa niġu miegħek”.** L-unità, flimkien, mhux kulħadd għal rasu. Iżda din l-għaqda tibqa’ sterili jekk ma tkunx għaqda **bi** Kristu, **ma’** Kristu u **fi** Kristu. L-Ubbidjenza għall-Kelma ta’ Kristu.

**Marru, rikbu** *(ħarġu bid-)* **d-dgħajsa u dak il-lejl ma qabdu xejn.** Hekk għamel Ġesù, ħareġ mingħand il-Missier biex jiġbor il-merħla mxerrda. Id-dixxipli – “nagħmilkom sajjieda tal-bnedmin” – joħorġu u jerġgħu lura mingħajr frott, il-missjoni tagħhom falliet… ***dak il-lejl***, għax qabel ma Kristu juri ruħu, il-bniedem jibqa’ jgħix fil-lejl. Kliem Ġesù: *“Sakemm għadu binhar, jeħtiġilna nagħmlu  x-xogħol ta’ dak li bagħatni, għax jasal il-lejl meta ħadd ma jkun jista’ jaħdem. Sakemm għadni fid-dinja, jiena hu d-dawl  tad-dinja”* (9:4-5). Id-dixxiplu fl-għemil tiegħu jrid juri lil Kristu u mhux lilu nnifsu, inkella nassistu għal pastorali sterili. *“Min jibqa’ fija u jiena fih, dan jagħmel ħafna frott; għax mingħajri ma tistgħu tagħmlu xejn”* (15:5).

**Filgħodu mas-sebħ, Ġesù kien qiegħed** *(este)* **ix-xatt, imma d-dixxipli ma kinux jafu li kien Ġesù.** Ġesù hu s-sebħ, id-dawl qiegħed hemm, l-opri tal-Missier isiru fid-dawl (9:4). Ma ninsewx l-importanza għar-raba’ vanġelu dwar il-ġlieda bejn ulied id-dawl u wlied id-dlam. Din id-darba Ġesù ma jgħidilhomx “Jiena Hu”, imma jistenna li huma jagħrfuh.

**“Għandkom x’tieklu, ħbieb?”. “Le”, weġbuh.** Ġesù jippreżenta ruħu bħala wieħed li huwa fil-bżonn – lis-Samaritana: “Agħtini nixrob” (4:7), u dan jagħmlu biex jidħol fi djalogu mal-bniedem għax b’hekk inti tista’ tagħrfu. Ġesù hu l-ħobż ħaj li niżel mis-sema u mingħajr Ġesù d-dixxiplu ma jista’ jagħmel xejn (15:5). Id-dixxipli ma qabdu xejn għax ma humiex jagħmlu r-rieda tal-Missier bħalma jistqarr Ġesù: “L-ikel tiegħi hu li nagħmel ir-rieda ta’ min bagħatni” (4:34).

**“Waddbu x-xibka n-naħa tal-lemin tad-dgħajsa”.** Ġesù jagħti kmand preċiż: li nafdaw fil-kelma tiegħu, hekk biss nirbħu l-insuffiċjenza tagħna. Afda ħajtek fuq il-kelma tiegħu bħal Marija: “Ħa jsir minni skont kelmtek” (Lq 1:38), u bħal Pietru: “Imma, la qiegħed tgħid int, ħa nkala x-xbiek” (Lq 5:5).

**Waddbu x-xibka… qabdu ħut.** Fl-ubbidjenza għall-kelma u fil-ħidma fraterna mibnija fuq l-imħabba jaqbdu ħafna ħut. Dan hu s-sigriet tal-ħidma pastorali: immexxija mill-Kelma u fl-għaqda ta’ bejnietna. Kulħadd jiġbed ħabel wieħed.

**Id-dixxiplu li kien iħobb Ġesù qal lil Pietru.** Dak li fl-aħħar ikla kien b’rasu ma’ sider Ġesù. Xmun Pietru għamillu sinjal u staqsieh: “Għal min qiegħed jgħid?” (13:23-24). Dak li daħħal lil Pietru ġewwa għand il-Qassis il-kbir (18:15ff); dak li baqa’ taħt is-Salib ma’ Marija (19:26); dak li ġera ma’ Pietru ħdejn il-qabar (20:22ff)… issa huwa dak li juri l**-Preżenza ta’ Kristu** lil Pietru. *Korrezzjoni fraterna*: ma hix kundanna, ġudizzju jew tmaqdir, iżda mixja fraterna lejn Ġesù: **Il-Mulej dan!** Tpoġġi lil Kristu fiċ-ċentru ta’ dak kollu li inti tagħmel. L-imħabba vera lejh twasslek biex tagħrfu u tarah quddiemek!

**Pietru, kif sama’ li kien il-Mulej, xeħet fuqu l-libsa ta’ fuq, għax kien għoddu għeri, u ntafa’ l-baħar.** Xeħet, libes fuqu, ifakkarna fil-ġest ta’ Ġesù li jneħħi l-mantar u jilbes il-fardal (13:4f) u jkun qaddej li jaħsel il-miżerja tal-bniedem (magħmudija). Issa Pietru jiġi mlibbes bil-libsa vera tal-fidi, jinżel fl-ilma u jimxi lejn Kristu – il-mixja tal-imgħammdin ġodda, li jilbsu lil Kristu, jilbsu l-atteġġjamenti tiegħu u jsiru Kristu ieħor, hekk li jissejħu Kristjani.

**Id-dixxipli…, billi ma kinux imbiegħda wisq mill-art, imma xi mitejn driegħ biss, resqu bid-dgħajsa jkaxkru warajhom ix-xibka bil-ħut. Kif niżlu l-art, raw li kien hemm xi faħam jaqbad, bil-ħut fuqu, u xi ftit ħobż.** L-art tfakkar fl-art imwiegħda, Kristu jinsab fuq ix-xatt, id-dixxiplu hu dak li qed jimxi lejn id-dar tal-Missier. In-numru 200 ifakkar fil-200 dinar ħobż li ma humiex biżżejjed biex titma’ l-folla (6:7). Hawn Ġesù joffri l-ħobż tal-ħajja b’mod gratuwitu u mhux bil-flus, hekk li Hu stess iħejji l-ikel għad-dixxipli. Dan kollu jfakkarna mill-ġdid fil-kamra ta’ fuq fejn Kristu li ħabbhom għall-aħħar iħejji l-ikla għal ħbiebu. Hekk ukoll issa Ġesù jaqbad il-ħobż u l-ħut u jnewlu lid-dixxipli. L-imħabba tintwera fl-għotja totali, l-Imħabba vera ta’ Kristu li tiġbor u tgħaqqad mill-ġdid lid-dixxipli. L-Ikla Ewkaristika ssir it-timbru tal-ħajja ta’ dawk li jemmnu. Ma ninsewx li hawn hu: **Ġesù resaq, qabad il-ħobż u newwilhulhom;** huwa Ġesù li jersaq lejn il-bniedem biex iservih, hu Ġesù li jitbaxxa biex jaħsel saqajn id-dixxipli. Dakinhar Pietru ma jkunx irid, għaliex fil-mentalità tiegħu/na huwa l-bniedem li jeħtieġ li jaqdi lil Alla. L-Ewkaristija turina l-imħabba ta’ Alla li jaqdi u jsir ikel u ħaoż għalina biex aħna nitgħallmu minnu u nsiru Ewkaristija għal xulxin. Din hija l-komunità Nisranija: ***Ikla Ewkaristika għall-umanità!***

**In-numru 153 ħuta:** (3x50+3) ifisser l-abbundanza, bħal f’Kana fejn il-ġarar huma mimlija sax-xfar (2:1-12); ifakkar fil-150 adult; u t-3 fil-preżenza tad-divinità. F’Luqa n-nies jitpoġġew fi gruppi ta’ 50. L-abbundanza ta’ Alla li hija għal kulħadd.

**“Xmun bin Ġwanni, tħobbni int aktar minn dawn?”.** Hawn għandna 2 verbi għall-verb “ħabb”; ***“fileo”*** =*tkun ħabib ta’ xi ħadd*, u ***“agapao”*** = *tħobb billi tkun lest li tagħti ħajtek*. Fl-ewwel mistoqsija Ġesù jgħidlu: “Tħobbni int?” (agapas me), u Pietru jwieġeb: “Int taf li jiena nħobbok” (filo se). Pietru jgħidlu: “Int taf li jien irrid inkun ħabib tiegħek”; hu l-istess Pietru li qabel ċaħdu li jgħid li hu lest li jagħti ħajtu (13:37). Issa Pietru jaf bid-dnub tiegħu li għadu ma hux lest li jagħti ħajtu, u għalhekk jgħidlu: **“Int taf kollox”**,int taf fejn twassal l-imħabba tiegħi lejk. Ġesù jfakkarna fl-imħabba gratuwita tal-Missier li bagħat lil Ibnu biex bih id-dinja ssalva (3:16); hija l-imħabba li biha jħobbna l-Missier (15:9); hija l-imħabba li fiha rridu nikbru biex inħobbu lil xulxin (13:34; 15:12-17). ***“Dan hu l-kmandament tiegħi: li tħobbu lil xulxin kif ħabbejtkom jien”.***

L-aħħar kelma ta’ Ġesù hija **“Ejja warajja” =** ma hux sempliċiment “imxi warajja, ejja miegħi”, imma (*tu segui me*): “Ibqa’ b’ħarstek fuqi biex inti timitani, biex inti wkoll tasal li tagħti ħajtek”. Hawn niftakru fi kliem Ġesù meta lil Pietru jgħidlu: *“Int għalissa ma tafx x’qiegħed nagħmel jien;* ***tifhmu aktar ’il quddiem****”* (13:7). Id-dixxiplu hu dak li jsir KRISTU IEĦOR, li wara li jifhem l-imħabba ta’ Alla, hu wkoll jasal sabiex jagħti ħajtu!